עדי כהן (זמרת)

קורות חייה

עדי כהן נולדה בבאר שבע בשנת 1980 והתגוררה בה עד גיל 14, אז עברה משפחתה ליישוב עומר הסמוך. על-אף המעבר, כהן המשיכה את לימודיה בעיר הולדתה – ראשית במקיף א' ובהמשך, במקיף ו', שם למדה במגמת תיאטרון. במקביל ללימודיה התיכוניים, הקימה כהן להקת רוק בשם "פיצול אישיות", שהופיעה במועדונים ברחבי העיר עם שירים שנכתבו והולחנו על-ידה.
כהן התגייסה לצה"ל בשנת 1999 ושירתה במספר תפקידים בגדוד הסיור המדברי על גבול מצרים. כמה חודשים לאחר השחרור, התקבלה לבית הספר הגבוה לאמנויות הבמה, בית צבי, שם זכתה במלגות הצטיינות על-שם לולה שנצר, בנ"ץ כרמל וקרן שרת. את לימודיה במקום היא חבה לאחותה, לאחר שזו רשמה אותה למבחני הקבלה ללא ידיעתה. בין המחזות שהשתתפה בהם במסגרת לימודיה בבית צבי ניתן למנות את "חלום ליל קיץ", "זכרונות ברודוויי", "כובע הקש האיטלקי" ועוד רבים אחרים.
בשנת 2004, שנתה האחרונה ללימודים, השתתפה כהן בתוכנית "כוכב נולד 2". היא העפילה לגמר התוכנית שנערך בניצנים, יחד עם הראל סקעת והראל מויאל, וזכתה במקום השלישי עם ביצוע מרגש ל"סוף לסיפור". בשלבים קודמים של התוכנית נתנה ביצועים בלתי-נשכחים גם לשירים האהובים "שבתות וחגים" ו"היי שקטה" וכן ל"שיר לשלום". עם סיום התוכנית, פתחה עדי כהן בקריירת שירה ומשחק.
ב-2005 השתתפה בפסטיגל גיבורי על לצד יעל בר זוהר, שירי מימון, ציפי שביט ועוד. מאוחר יותר הוציאה אלבום בכורה והצטרפה גם לשורות התיאטרון והופיעה בהצגות ובמחזות זמר ב"תיאטרון הקאמרי", בתיאטרון הספרייה ועוד.
בשנת 2011 התחתנה עם השחקן אלי פרי וילדה בת בכורה בשם ליה. ב-2014 נולדה בתם השנייה של בני הזוג.

שירה

בשנת 2005 כהן שרה, יחד עם חבריה לגמר "כוכב נולד 2" הראל סקעת והראל מויאל, את השיר "חלומות מתגשמים", ששימש כשיר האודישנים של העונה השלישית של "כוכב נולד". בשנת 2007 היא שרה את שיר הנושא לסדרה המצליחה "החברים של נאור", "לא נרדמת תל אביב" (במקור של דני רובס), שהפך עם יציאתו ללהיט ברשתות הרדיו.
בספטמבר 2008 הוציאה את אלבום הבכורה, "דרוש לי גבר", ויצאה לסיבוב הופעות ארצי עם להקת נגנים. האלבום, בהפקה משותפת שלה ושל נדב ביטון, כלל את הסינגלים "לא בטוחה", "ספר לה עלי" ו"מי הכי יפה". את רוב שירי האלבום כתב חברה הטוב של כהן, תמיר חיטמן, ומלבד כהן עצמה, כותבים נוספים שתרמו לאלבום הם אוהד חיטמן, ברק פלדמן, עמית צח, אלעד וייסמן ותומר מוקד. באותה שנה, הוזמנה על ידי נשיא המדינה שמעון פרס להופיע בכנס הנשיאים העולמי בבנייני האומה בירושלים מול הנשיא בוש וגדולי המדינאים בעולם – אירוע ששודר בתחנות טלוויזיה ברחבי העולם. ככלל, כהן משתתפת באופן קבוע בכנסים בבית הנשיא ופעילה מאוד במופעים התנדבותיים ובעיקר באירועי התרמה למען ילדים חולי סרטן ולמען בעלי חיים.
בשנת 2010, כהן יצאה לסיבוב הופעות חובק עולם בצרפת, הודו, הפיליפינים, ארצות הברית וקנדה והשתתפה בפסטיבל הג'אז הבינלאומי. בנוסף, הנחתה באותה שנה את התוכנית המקדימה של "כוכב נולד 8" באתר mako מבית קשת. שנה לאחר מכן, לקחה חלק בקדם-אירוויזיון ישראל עם השיר "רק על אהבה", וסיימה במקום השלישי.
בנובמבר 2012 יצא סינגל ראשון, "רק שנינו", מתוך אלבומה השני המתקרב, בהפקת הצמד גיא ויהל, המוכרים מהתוכנית "The Voice ישראל". את השיר כתב נעם חורב והלחינו עדי כהן ומורן גמליאל.
בשנת 2013, כהן נבחרה על ידי הבית הלבן והשגרירות להופיע מול נשיא ארצות הברית ברק אובמה בבנייני האומה בירושלים, ולפתוח את הטקס ההיסטורי בשירת ההמנון הלאומי.
בשנת 2015 חברה לדוד קריבושי, ג'קו אייזנברג ואילן לייבוביץ' במופע קאברים לאלטון ג'ון ובילי ג'ואל.
באפריל 2015 ביצעה את השיר "מחילות מתוך פרויקט  "שיר וזיכרון" של רשת ג' ולינקטון, שכתב צפריר קולת ללחן ועיבוד של גיא וייגרטן, אשר נכתב בהשראת הלחימה במנהרות במבצע "צוק איתן", מוקדש לזכרו של הדר גולדין ז"ל.

תיאטרון

אחרי "כוכב נולד", כיכבה עדי כהן בהצגות תיאטרון ומחזות זמר רבים, ביניהם "פופקורן", "כמו בסרט" לצד יהורם גאון, מיקי קם ושלומי שבת, "אאידה" שם שיחקה בתפקיד אאידה, ו"קברט" (בהפקת 2009 של בית צבי) שם גילמה את סאלי בולס. בתיאטרון הקאמרי השתתפה כהן במופע המוזיקלי "שירת הקאמרי" וב"אחוזת בית" לצד ענת וקסמן, שלמה וישינסקי, איתי טיראן ועוד.
בדצמבר 2015 השתתפה עדי כהן ב"חג המחזמר בת-ים" בניהולו האומנותי של אורי פסטר בהצגה "גולדי חזיות", שם שיחקה את הבלנית רוחל'ה, לצידם של חני נחמיאס ודוד לביא וזכתה בפרס שחקנית המשנה הטובה ביותר על תפקידה בהצגה.
החל מיולי 2019 משחקת במחזמר "פלאשדאנס" בתיאטרון תל-אביב.